אמיר חצרוני

ביוגרפיה

חצרוני נולד בתל אביב, בן יחיד לסימה (לבית קולקר) ודוד חצרוני (במקור שצגובסקי). את שירותו הצבאי עשה בכתב העת "במחנה גדנ"ע". בעל תואר ראשון בפסיכולוגיה, בקולנוע ובטלוויזיה מאוניברסיטת תל אביב ב-1993. בשנת 1999 השלים את לימודי הדוקטורט בחוג לתקשורת באוניברסיטה העברית בירושלים.
שימש כמרצה לתקשורת במכללה האקדמית עמק יזרעאל בשנים 2000–2009, ומשנת 2009 באוניברסיטת אריאל, שם קיבל תואר פרופסורה שהוכר במל"ג יו"ש, אוניברסיטת ליברפול באנגליה ועוד שתי אוניברסיטאות בסין ואיסטנבול. באוגוסט 2014 פוטר, אך הושב לעבודה באוקטובר 2014 בצו בית משפט. לאחר מכן הוצא לחופשה ללא תשלום עד לסיום תהליך פיטוריו ב־30 בספטמבר 2015.
בדצמבר 2013 פרסם בהוצאת ידיעות ספרים רומן בשם "פיצוחים", סיפור התבגרות ריאליסטי על רקע ישראל בשנות ה-80 של המאה ה-20, ובו סממנים אוטוביוגרפיים. הרומן לא זכה להצלחה מסחרית גדולה אך זכה לשבחי הביקורת.
חצרוני מתגורר בכרמי יוסף לסירוגין מאז 1998. במאי 2015 עזב את ישראל ועבר להתגורר בקופנהגן שבדנמרק, לאחר מכן עבר לגור בסין, ולאחר מכן שב לביתו בכרמי יוסף. בין 2017-2015 ניהל זוגיות מורכבת ומתוקשרת עם עו"ד שירין נופי, ערבייה נוצרית ישראלית.
בשנת 2016 שיחק בסדרת הטלוויזיה המוקומנטרית מאת חנוך דאום "מחשב מסלול מחדש" והחל ללמד באוניברסיטת קוץ' באיסטנבול.
בשנת 2017 החל להופיע במופעי סטנד-אפ.
באפריל 2018 סגרה פייסבוק את הפרופיל שלו שמנה עשרות אלפי עוקבים בטענה שהפיץ דברי שטנה. חצרוני תבע את חברת פייסבוק בדרישה להשיב לו את הפרופיל ולפצותו במיליון שקלים. נכון ליולי 2019 - התיק עדיין נדון בבית המשפט.

מחקרים אקדמיים

מחקריו הראשונים עסקו בעיקר ביכולתם של פורמטים טלוויזיוניים גלובליים כמו שעשועוני טלוויזיה להתאים את עצמם לתרבות המקומית. ומאוחר יותר התמקד בחקר ההשפעה של תכנים טלוויזיוניים על יחסי מין ואלימות אצל צופיהם. חצרוני אימץ את תפישת ״ההשפעות המוגבלות״ הגורסת כי השפעות המדיום על צרכניו מוגבלות ומטעם זה מתנגד לרגולציה תקשורתית.

דעותיו והתבטאויותיו

חצרוני פרסם מאמרים בעיתונים שונים וכן מרבה להביע את דעותיו באמצעות חשבון הפייסבוק שלו. בין השאר התבטא בחריפות נגד הבאת ילדים לעולם כשהמצב הכלכלי אינו מאפשר זאת, נגד חוק השבות ולגבי זהותה היהודית של מדינת ישראל, נגד גיוס לצה"ל, בעד גברים המבקשים לייבא נשים מחו"ל ובנוגע לרמתן הנמוכה, לטענתו, של המכללות האקדמיות.
למחרת הבחירות לכנסת העשרים פרסם סטטוס בפייסבוק המאשים את חוק השבות בשלטון הימין: "אם לא היינו פותחים את הרגליים ללא סלקציה לכל מיני יהודים, וספק יהודים, וחצי יהודים ממדינות ליגה ג' [...] בוז'י היה לוקח את הבחירות בהליכה. [...] אמנם בלי עולים, הערבים היו מקבלים יותר מנדטים, אבל עדיף מיעוט גדול של אחמד טיבי על רוב של מירי רגב." בעקבות זאת הוזמן עם אשת התקשורת אמירה בוזגלו לפאנל בתוכנית "יום חדש" - תוכנית הבוקר של שידורי קשת, בערוץ 2. שם אמר שחוק השבות הוא חוק גזעני, ועורר סערה תקשורתית כשבתגובה להאשמתו בידי בוזגלו בהיותו "פאשיסט, גזען, ועלוב נפש", אמר כי: "שום דבר רע לא היה קורה אם ההורים שלך היו נשארים במרוקו, ונרקבים שמה". לאחר שאמרה לו "ההבדל בינך ובין היטלר, אני לא רואה אותו כרגע" ו"מי נתן לך בכלל ללמד באקדמיה", השיב: "אני את הפרופסורה שלי קיבלתי ביושר", "לא למדתי כמוך במכללה ליגה ז". בשלב זה אמר לו מנחה התוכנית, יואב לימור, שמעולם לא התבייש כפי שהתבייש ב"ערימת ההבלים שיוצאת לך מהפה" ושמבחינתו הראיון עמו הסתיים.
ביום ירושלים, ה-17 במאי 2015, פורסם ראיון עם חצרוני, ובו הודיע שבעקבות "הרדיפה של האקדמיה והתקשורת נגדו", בכוונתו לשמש פה למבקשים להחרים את המדינה, ולהכפיש את שמה, בעת שעזב את המדינה לדנמרק.

עימותים עם מוסדות אקדמיים

חצרוני תבע את המכללה האקדמית עמק יזרעאל, שביקשה לפטרו, והמקרה הוכרע בפשרה. באפריל 2014 זומן חצרוני לשימוע לפני פיטורים מאוניברסיטת אריאל על רקע התבטאויותיו, אך בית הדין לעבודה פסק כי לא ניתן לפטרו בהליך מנהלי ויש צורך בדיון בוועדת המשמעת של האוניברסיטה.
באוגוסט 2014 קיבל חצרוני הודעת פיטורים מהאוניברסיטה, וערער עליה בפני ועדת ערעורים. האוניברסיטה טענה שהפיטורים הם על רקע של התבטאויות פוגעניות נגד אוכלוסיות רבות וביניהן נשים. לטענת האוניברסיטה, על פי דברי חצרוני "הנשים נאבקות נגד ניצול, הטרדה ואונס רק בשל היותן לא אטרקטיביות". יוחס לו הביטוי: "אם הייתי נקלע לשריפה קטלנית והייתי יכול להציל ממוות או חתול או פמיניסטית רדיקלית אקטיביסטית, הייתי מציל את החתול". כמו כן זלזל במקצוע מדעי התקשורת אותו לימד וכינה אותו "מדעי הכלום".